《停云师友吟》
元代·周霆震

亲友吴彦章，居乡众称贤。早从高氏客，晚暮交益坚。

当其遇合初，志翔方盛年。图南文治开，宦辙首着鞭。

贵逢淳厚风，种善犹力田。允脩时未生，兆已占瓜绵。

脩今垂五十，行且开曾玄。俯仰历四世，殆若丝纠缠。

往者风尘昏，沴气滋蔓延。奄忽彦章翁，父子偕重泉。

孤孙惟子刚，憔悴目疾牵。相依幸老母，二幼嗟累然。

去年属大饥，雨冷万灶烟。沟壑无贵贱，骨肉甘弃捐。

顾此凋瘵馀，讵敢自意全。允脩奋衣起，为义吾所先。

吾师遂泯没，吾分愧老天。耿耿吾寸心，永矢徵逝川。

虽非力有馀，此志必勉旃。提携竟全活，如正大厦颠。

如煎续弦胶，如拯溺九渊。爱深不自足，远虑尤惓惓。

今兹扫停云，致客礼貌虔。从容语二子，刚也予周旋。

息虽今十龄，于我勖简编。教养俾成立，吾责始息肩。

欢欣揖其来，席以广厦毡。父也酬翰墨，儿也趋诵弦。

匡持每多方，苦语精磨研。油然古人心，如出未乱前。

吁嗟取友难，迩日义愈愆。西华衣葛帔，论交愤莫宣。

叔敖卖薪儿，性命优孟悬。纷纭落阱石，舞智驰轻儇。

高堂尊面谀，千金肆华筵。芳馨意所使，陆海罗珍鲜。

厌饮臧获曹，出入车马填。故人子若孙，往往忧患煎。

十步九频蹶，饥寒日颠连。眉攒若将浼，况望引手援。

懿哉吾允脩，古道今其专。峨峨路边石，已俟来者镌。

力行庶终惠，益永世契缘。眼中富交游，落笔词争妍。

片言倘终靳，高谊谁当传。维昔我彦章，停云砚席联。

折花春日吟，听雨秋夕眠。焉知旷大劫，梦幻情事迁。

凄凉馀白发，顾影深自怜。安得同心人，和我师友篇。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。